PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/ZK/3/1/069	Bratislava, 7. júna 2005

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľmi ČSAD Ostrava, a. s., Vítkovická 3056/2, 709 19 Ostrava - Moravská Ostrava, Česká republika, IČ 45192057, zastúpeným Ing. Igorom Kornietom, Banská Bystrica, Slovenská republika a Fond národného majetku Slovenskej republiky, Drieňová 27, 821 01 Bratislava, Slovenská republika, IČO 17333768, zastúpeným JUDr. Slavomírom Jurčom, Bardejov, Slovenská republika, vo veci koncentrácie podnikateľov ČSAD Ostrava, a. s., Vítkovická 3056/2, 709 19 Ostrava - Moravská Ostrava, Česká republika, IČ 45192057 a Fond národného majetku Slovenskej republiky, Drieňová 27, 821 01 Bratislava, Slovenská republika, IČO 17333768,

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie, spočívajúcej v získaní priamej spoločnej kontroly podnikateľmi ČSAD Ostrava, a. s., Vítkovická 3056/2, 709 19 Ostrava - Moravská Ostrava, Česká republika, IČ 45192057 a Fond národného majetku Slovenskej republiky, Drieňová 27, 821 01 Bratislava, Slovenská republika, IČO 17333768, nad podnikom podnikateľa Slovenská autobusová doprava Banskobystrická dopravná spoločnosť, akciová spoločnosť, Partizánska cesta 97, 974 67 Banská Bystrica, Slovenská republika, IČO 36052205, na základe Zmluvy o kúpe akcií č. 2173/2005 zo dňa 1. 6. 2005  z a s t a v u j e , pretože dôvod na konanie nebol daný.

O d ô v o d n e n i e :

	Protimonopolnému úradu Slovenskej republiky, odboru koncentrácií (ďalej len „úrad“) bolo listom Fondu národného majetku Slovenskej republiky, Drieňová 27, 821 01 Bratislava, Slovenská republika, IČO 17333768 (ďalej len „FNM SR“), zaevidovaným úradom pod číslom 3107/2005 dňa 1. 6. 2005 a listom spoločnosti ČSAD Ostrava, a. s., Vítkovická 3056/2, 709 19 Ostrava - Moravská Ostrava, Česká republika, IČ 45192057 (ďalej len „ČSAD“), zaevidovaným úradom pod číslom 3108/2005 dňa 1. 6. 2005, doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) - „získanie priamej spoločnej kontroly spoločnosťou ČSAD a FNM SR nad spoločnosťou Slovenská autobusová doprava Banskobystrická dopravná spoločnosť, akciová spoločnosť, Partizánska cesta 97, 974 67 Banská Bystrica, Slovenská republika, IČO 36052205 (ďalej len „SAD BBDS“), na základe Zmluvy o kúpe akcií č. 2173/2005 zo dňa 1. 6. 2005“.

Na základe tohto oznámenia sa dňa 1. 6. 2005 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie, ktorému bolo pridelené číslo správneho konania 0061/OK/2005.

Úrad, listom číslo 3159/PMÚ SR/2005 zo dňa 2. 6. 2005, upovedomil oznamovateľov FNM SR a ČSAD so začatím správneho konania.

Úrad nevyzval oznamovateľov koncentrácie FNM SR a ČSAD na zaplatenie správneho poplatku. Keďže správny poplatok podľa zákona č. 145/1995 Z. z. o správnych poplatkoch v znení neskorších predpisov nebol zaplatený, lehota na vydanie rozhodnutia vo veci predmetnej koncentrácie podľa § 11 zákona nezačala plynúť.

Z podkladov a informácií, ktoré boli úradu predložené oznamovateľmi predmetnej koncentrácie FNM SR a ČSAD v správnom konaní, vyplynuli nasledujúce skutočnosti:

1. Podnikatelia

	Podľa § 2 ods. 1 písm. a) zákona sa zákon vzťahuje na podnikateľov.
Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“)), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

FNM SR

FNM SR je podľa § 27 ods. 1 zákona č. 92/1991 Zb. o podmienkach prevodu majetku štátu na iné osoby v znení neskorších predpisov (ďalej len „zákon č. 92/1991 Zb.“) právnická osoba zriadená osobitným zákonom, zapísaná do obchodného registra, ktorá vykonáva činnosť podľa zákona č. 92/1991 Zb. vo verejnom záujme.
FNM SR podľa výpisu z Obchodného registra Okresného súdu Bratislava I, oddiel Po, vložka číslo 30/B zo dňa 12. 4. 2005, je inou právnickou osobou. Medzi predmety činnosti FNM SR patrí aj preberanie majetku štátu schváleného na prevod na iné osoby v rámci privatizácie podľa zákona č. 92/1991 Zb.; nadobúdanie akcií na základe účasti na podnikaní akciových spoločností a vykonávanie práv akcionára a predávanie privatizovaného majetku vo verejných dražbách.

Z vyššie uvedených skutočností vyplýva, že FNM SR je podnikateľom podľa § 2 Obchodného zákonníka, a teda je podnikateľom aj podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Na základe splnomocnenia podnikateľa FNM SR zo dňa 11. 11. 2002, zastúpeného podpredsedom výkonného výboru Ing. Petrom Huňorom a členom výkonného výboru Ing. Karolom Dudásom, bol JUDr. Slavomír Jurč, Bardejov, Slovenská republika (ďalej len „SR“), splnomocnený, aby zastupoval FNM SR vo všetkých úkonoch týkajúcich sa konania na úrade vo veci predmetnej koncentrácie.

ČSAD

	Spoločnosť ČSAD podľa výpisu z Obchodného registra, vedeného Krajským súdom v Ostrave, Česká republika, oddiel B, vložka číslo 366 zo dňa 3. 3. 2005 je akciovou spoločnosťou, má základné imanie 918 168 000 Kč a bola zapísaná dňa 30. 4. 1992. Predmetom jej podnikania sú okrem iných opravy cestných vozidiel; prenájom iných dopravných zariadení; vedľajšia činnosť v doprave a poskytovanie služieb a informácií cestujúcim v osobnej autobusovej doprave.

Z vyššie uvedeného vyplýva, že spoločnosť ČSAD je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Na základe splnomocnenia podnikateľa ČSAD zo dňa 19. 5. 2005, zastúpeného predsedom predstavenstva Ing. Stanislavom Purgerom, bol Ing. Igor Korniet, predseda predstavenstva SAD BBDS, Banská Bystrica, SR, splnomocnený, aby zastupoval ČSAD vo všetkých úkonoch týkajúcich sa konania na úrade vo veci predmetnej koncentrácie.

2. Forma koncentrácie

	Podľa § 9 ods. 1 písm. b) zákona koncentrácia je proces ekonomického spájania podnikateľov, ktorým je získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

V oznámení predmetnej koncentrácie podnikatelia FNM SR a ČSAD opísali štruktúru predmetnej koncentrácie nasledovne:

„Vláda SR uznesením č. 467 zo dňa 9. 5. 2002 vydala rozhodnutie č. 467/2002 o privatizácii 49 % akcií spoločnosti SAD BBDS v prospech spoločnosti ČSAD. Na základe tohto rozhodnutia FNM SR uzavrel so spoločnosťou ČSAD Zmluvu. FNM SR touto zmluvou predal spoločnosti ČSAD 213 747 ks akcií, čo predstavuje 49 %-ný podiel na základnom imaní spoločnosti SAD BBDS.
Na základe tejto zmluvy medzi FNM SR a spoločnosťou ČSAD došlo k procesu ekonomického spájania podnikateľov - koncentrácii podľa § 9 ods. 1 písm. b) zákona.“
Za účastníkov koncentrácie označili podnikateľov ČSAD a FNM SR.

	Úrad po preštudovaní Zmluvy zistil nasledujúce skutočnosti:

	Podľa čl. 1 ods. 1.1 Zmluvy predávajúci nadobudol a je majiteľom akcií spoločnosti SAD BBDS v súlade so zákonom č. 92/1991 Zb.
Podľa čl. I ods. 1.3 Zmluvy vláda SR uznesením č. 467 zo dňa 9. 5. 2002 vydala podľa § 10 ods. 1 zákona č. 92/1991 Zb. rozhodnutie č. 467/2002 o privatizácii spoločnosti SAD BBDS priamym predajom jej akcií kupujúcemu. Kupujúci bol vybraný Ministerstvom pre správu a privatizáciu národného majetku SR vo výberovom konaní.
Podľa čl. 2 ods. 2.1 Zmluvy predmet Zmluvy predávajúci predáva a kupujúci kupuje 213 747 ks akcií, čo predstavuje 49 %-ný podiel na základnom imaní spoločnosti SAD BBDS ku dňu uzavretia Zmluvy.

Na základe Zmluvy úrad zistil, že podnikateľ FNM SR ako výhradný vlastník prevádzaných akcií spoločnosti SAD BBDS predá 49 % akcií spoločnosti SAD BBDS podnikateľovi ČSAD. Zmluva predstavuje právny základ pre nadobudnutie 49 % akcií spoločnosti SAD BBDS podnikateľom ČSAD. Vlastníkom 51 % akcií spoločnosti SAD BBDS zostane podnikateľ FNM SR.

Na základe úplného znenia stanov spoločnosti SAD BBDS schválených zakladateľom FNM SR dňa 13. 12. 2001 v znení zmien podľa uznesení valných zhromaždení spoločnosti SAD BBDS dňa 17. 4. 2002, 5. 9. 2002, 18. 12. 2002 a 20. 4. 2005 (ďalej len „Stanovy“) úrad zistil, že:
•	počet hlasov akcionára sa spravuje menovitou hodnotou jeho akcií, pričom akcionár má toľko hlasov, koľkokrát je súčet menovitých hodnôt jeho akcií násobkom 1 000 Sk;
•	valné zhromaždenie sa skladá zo všetkých na ňom prítomných akcionárov;
•	valné zhromaždenie rozhoduje o použití finančných prostriedkov z peňažného vkladu na zvýšenie základného imania spoločnosti SAD BBDS súvisiaceho s platobnými podmienkami dohodnutými v Zmluve, t. j. rozhoduje o väčšine investícií, dvojtretinovou väčšinou prítomných hlasov;
•	valné zhromaždenie rozhoduje o uzatvorení zmluvy o výkone vo verejnom záujme a o odstúpení od tejto zmluvy pri nedodržaní zmluvných podmienok, t. j. rozhoduje o strategickom obchodnom pláne, dvojtretinovou väčšinou prítomných hlasov.

Úrad na základe vyššie uvedených ustanovení Stanov SAD BBDS zistil, že o strategickom obchodnom správaní spoločnosti SAD BBDS nemôže rozhodovať nezávisle len jeden akcionár, a teda nejde o získanie výlučnej kontroly podnikateľom ČSAD nad podnikom podnikateľa SAD BBDS, ale akcionári sa musia dohodnúť na určovaní a prijímaní strategických zámerov obchodnej politiky podnikateľa SAD BBDS, a teda predmetnou koncentráciou ide o získanie spoločnej kontroly podnikateľmi FNM SR a ČSAD nad podnikom podnikateľa SAD BBDS.

Na základe vyššie uvedených skutočností úrad zistil, že v predmetnom prípade bola naplnená skutková podstata § 9 ods. 1 písm. b) zákona v spojení s § 9 ods. 4 písm. b) zákona, pričom ide o priamu spoločnú kontrolu podnikateľmi FNM SR a ČSAD nad podnikom podnikateľa SAD BBDS, t. j. že sa jedná o koncentráciu v zmysle zákona.

3. Účastníci koncentrácie a správneho konania

Podľa § 25 ods. 3 písm. d) zákona účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Na základe vyššie uvedeného úrad zistil, že predmetnou koncentráciou podľa § 9 ods. 1 písm. b) zákona dochádza k získaniu priamej spoločnej kontroly podnikateľmi FNM SR a ČSAD nad podnikom podnikateľa SAD BBDS. Z uvedeného vyplýva, že podnikateľmi, ktorí získavajú kontrolu sú FNM SR a ČSAD a podľa § 25 ods. 3 písm. d) zákona sú účastníkmi predmetného správneho konania.

Keďže podnikateľ FNM SR, ktorý pred koncentráciou výlučne kontroloval podnikateľa predstavujúceho predmet koncentrácie, t. j. SAD BBDS a po koncentrácii bude kontrolovať tohto podnikateľa spolu s ďalším podnikateľom ČSAD, účastníkmi koncentrácie sú podnikatelia, ktorí získavajú spoločnú kontrolu (FNM SR a ČSAD), a to vrátane podnikateľa, ktorý pred posudzovanou koncentráciou vykonával nad nadobúdaným subjektom výlučnú kontrolu. Podnikateľ, nad ktorým sa získava spoločná kontrola (SAD BBDS), nie je účastníkom koncentrácie
Z uvedeného vyplýva, že účastníkmi koncentrácie sú podnikatelia FNM SR a ČSAD.

4. Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.
Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).
Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzavretá dňa 1. 6. 2005, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2004.

Z informácií poskytnutých účastníkmi konania FNM SR a ČSAD úrad zistil, že spoločný celosvetový celkový obrat účastníkov koncentrácie FNM SR a ČSAD za uzavreté účtovné obdobie predchádzajúce vzniku koncentrácie, t. j. rok 2004, bol 5 359 402 000 Sk; prvý účastník koncentrácie FNM SR dosiahol celosvetový celkový obrat ako aj celkový obrat v SR 5 359 402 000 Sk; druhý účastník koncentrácie ČSAD dosiahol celosvetový celkový obrat 1 045 039 000 Sk a celkový obrat v SR 0 Sk.
Finančná pomoc v roku 2004 nebola poskytnutá ani jednému účastníkovi predmetnej koncentrácie.

Aj keď spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, rok 2004 bol vyšší ako 1 200 000 000 Sk, ale len jeden účastník koncentrácie FNM SR dosiahol obrat vyšší ako 360 000 000 Sk.
Úrad zistil, že neboli splnené podmienky uvedené v § 10 ods. 1 písm. a) zákona, t. j. že sa nejedná o koncentráciu, ktorá podlieha kontrole úradu podľa § 10 ods. 1 písm. a) zákona.

	Keďže predmetná koncentrácia nepodliehala kontrole úradu podľa § 10 ods. 1 písm. a) zákona, úrad skúmal, či podlieha kontrole úradu podľa § 10 ods. 1 písm. b) zákona.

Aj keď aspoň jeden účastník koncentrácie FNM SR dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie, no aspoň jeden ďalší účastník koncentrácie ČSAD nedosiahol v SR celkový obrat najmenej 500 000 000 Sk; alebo aj keď aspoň jeden z účastníkov koncentrácie FNM SR dosiahol v SR celkový obrat najmenej 500 000 000 Sk, no aspoň jeden ďalší účastník koncentrácie ČSAD nedosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie, t. j. rok 2004.
Úrad zistil, že neboli splnené ani podmienky uvedené v § 10 ods. 1 písm. b) zákona, t. j. že sa nejedná o koncentráciu, ktorá podlieha kontrole úradu podľa § 10 ods. 1 písm. b) zákona.

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

O tejto skutočnosti boli podnikatelia FNM SR a ČSAD informovaní listom číslo 3159/PMÚ SR/2005 zo dňa 2. 6. 2005.

	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií
Rozhodnutie sa doručí:

Ing. Igor Korniet
Slovenská autobusová doprava Banskobystrická
dopravná spoločnosť, akciová spoločnosť
Partizánska cesta 97
974 67  Banská Bystrica

JUDr. Slavomír Jurč
Fond národného majetku
Slovenskej republiky
Drieňová 27
821 01  Bratislava 2